Jotta pandojen pitäminen on Ähtärin Eläinpuistolle taloudellisesti kannattavaa, eläinpuiston pitää lisätä vuosittaista kävijämääräänsä noin 170 000:sta 270 000:een.

Ähtärin pandat Lumi ja Pyry saapuivat lumipyryssä Suomeen torstaina.

Ähtärin Eläinpuisto on lipun hinnaltaan Euroopan kallein eläinpuisto, jossa on mahdollista nähdä panda. Kuvituskuva, ALMA MEDIA

Ähtärin Eläinpuiston pandoja pääsee ihastelemaan mitä todennäköisimmin 17. helmikuuta. Tuolloin pandat, Lumi ja Pyry, ovat olleet kuukauden mittaisessa karanteenissa, jonka jälkeen niitä voi esitellä yleisölle.

Monet ovat olleet kovin innoissaan siitä, että vaarantuneeksi luokiteltuja isopandoja on nyt Suomessa. Niiden näkeminen ei kuitenkaan ole mitään halpaa lystiä - etenkään silloin, kun hintaa peilataan niihin eurooppalaisiin eläinpuistoihin, joissa on pandoja.

Ähtärissä aikuisten lippu pandataloon maksaa portilta ostettuna 34 euroa, verkosta 30 euroa. Suhteessa edullisemmaksi tulee yhdistelmälipun ostaminen, joka oikeuttaa sisäänpääsyn pandataloon sekä eläinpuiston ja kotieläintilan alueille. Yhdistelmälipun hinta on portilta 39 euroa, verkosta ostettuna hinnaksi jää 36 euroa.

- Onhan se mahdollista ostaa paikan päältäkin netin kautta, Ähtärin Eläinpuisto Oy:n myyntipäällikkö Lea Lahtinen sanoo.

Totta, mutta silti hinta on suuri verrattuna muihin Euroopassa oleviin eläinpuistoihin, joissa on mahdollisuus katsastaa pandoja.

Skotlannin Edinburghin eläinpuistossa samana päivänä ostettu aikuisten lippu maksaa 19 puntaa eli noin 21,50 euroa. Hollannin Rhenenissa Ouwehands-eläinpuistossa lipun hinta on päivästä ja sesongista vaihdellen 15-25 euroa. Itävallan Wienin eläinpuistossa aikuisten lippu maksaa 18,50 euroa. Madridissa hinta on vain 17,90 euroa, Berliinissä 15 - eli lippu on puolet halvempi kuin Ähtärin Eläinpuiston lippu, vaikka Ähtärilipun ostaisi edullisemmalla tavalla eli netin kautta.

Vaikka yhdistelmälippu on Ähtärissä kohtuullisen hintainen verrattuna pelkän pandatalon lipun hintaan, niin on syytä muistaa, että yllä mainittujen eurooppalaisten eläinpuistojen hinnat sisältävät kaikkien eläinpuistossa olevien kohteiden näkemisen - eli pandojen ja muiden eläinten. Ähtäri on puistoista ainoa, jossa vaaditaan yhdistelmälippu, jos haluaa nähdä kaiken.

Hintaero korostuu, jos eläinpuistoon lähtee yhden aikuisen sijasta vaikkapa viisihenkinen perhe.

Ähtärin Eläinpuiston toimitusjohtaja Kari Vainion mukaan valtaosa myydyistä lipuista tulee olemaan yhdistelmälippuja.

Juttu jatkuu kuvan jälkeen

Pandat saapuivat Suomeen 18. tammikuuta. MVPHOTOS

Syynä investoinnit ja lainsäädäntö

Vainio kertoo, että lippujen hinnan syynä ovat muun muassa eläinpuiston tekemät isot investoinnit. Investointeihin kuuluu muun muassa pandatalon rakentaminen.

- On selvää, että jos me ollaan isoja summia investoitu, niin ei me voida pitää lipun hintaa samana. Tämä on kuitenkin yritys, jonka tehtävä on pysyä pystyssä, Vainio sanoo.

Myyntipäällikkö Lea Lahtinen kertoo, että Suomessa on ihan erilaiset kustannustasot kuin muilla maailman eläintarhoilla. Lahtisen mukaan täällä mennään " varmasti eläinten hyvinvoinnin ehdoilla viimeistä piirua myöten " .

- Muutenkin noudatetaan työaika- ja lainsäädäntöä, kaikkia veroja ja maksuja. Sillä tavalla toimittaessa lipun hinta on se mikä se on, Lahtinen sanoo ja tarkentaa, että muuallakin taatusti noudatetaan maiden lainsäädäntöjä, mutta että lainsäädännöt ovat erilaisia ja vaikuttavat hintatasoon.

Lahtinen lisää, että esimerkiksi lämmityskustannukset ovat eläinpuiston pohjoisesta sijainnista johtuen erilaiset kuin muualla. Lisäksi hän muistuttaa Suomen hyvästä elintasosta ja sosiaaliturvasta

- Halutaan varmaan pitää [niistä] kiinni. Se varmaan vaikuttaa täällä, Lahtinen sanoo.

100 000 lisäkävijän budjetointi

Ähtärin Eläinpuiston toimitusjohtaja Kari Vainio kertoo, että eläinpuisto on budjetoinut pandojen johdosta noin 100 000 lisäkävijää kuluvalle vuodelle. Jos näin käy, niin pandojen läsnäolo tuottaa eläinpuistolle Vainion mukaan " ihan ok-tuloksen " .

100 000 lisäkävijää kuulostaa paljolta siihen nähden, että eläinpuistossa kävi viime vuonna noin 170 000-180 000 vierailijaa.

- Jos meillä on tänä vuonna 270 000 kävijää, niin ollaan hyvässä tilanteessa, Vainio sanoo.

- Break-even on toki sen alle. Ei ihan niin tarkkaan lähdetä avaamaan tuhannen tarkkuudella meidän break-eveniä. Mutta se 100 000, joka ollaan budjetoitu, niin sillä me tullaan hyvin toimeen ja velvoitteet hoidettua, Vainio sanoo.

Break-even tarkoittaa kriittistä myyntipistettä, jolloin tuottojen ja kulujen välinen erotus on nolla. Kaikki sen yli menevä sataa yrityksen laariin eli on tuottoa.

- Jos me ollaan inverstoitu, niin ei me voida pitää lipun hintaa samana

Tietty osa lipputuloista menee pandojen ylläpitämiseen ja luonnonsuojelutyöhön.

Vielä mahtuu

Lahtinen kertoo, että pääsylippujen ennakkotilaus on mennyt hyvin. Hän epäilee, että talviloman aikaa tulee olemaan eläinpuistossa erityisen vilkas.

- Lippuja on vielä hyvin jäljellä, Lahtinen sanoo.

Ähtärin Eläinpuiston Zoo & Farmi -lipun pieni erikoisuus on se, että lipulla pääsee sisään kahtena perättäisenä päivänä. Mikäli hankkii siis yhdistelmälipun, sillä pääsee eläinpuistoon ja kotieläintilalle kahtena päivänä. Pandataloon lipulla pääsee kuitenkin vain kerran.

- Kertakäynti sinne on katsottu mahdolliseksi toteuttaa tässä vaiheessa, Lahtinen sanoo.

Pandataloon voi näin ollen mennä sisälle vain kerran. Talossa voi kuitenkin viettää niin paljon aikaa kuin haluaa eläinpuiston aukioloaikojen puitteissa.